หุ้นฟื้นตามตลาดต่างประเทศ
ตลท. เผย หุ้นฟื้นตามตลาดต่างประเทศ ปิดช่วงเช้าเพิ่ม 7.61 จุด
2 มี.ค. 2553

ตลท. เผย หุ้นฟื้นตามตลาดต่างประเทศ ปิดช่วงเช้าเพิ่ม 7.61 จุด
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า มูลค่าการซื้อขายของตลาดหุ้นในช่วงเช้าค่อนข้างมาก 1.3 หมื่นล้านบาท โดยดัชนี ปิดที่ 728.98 จุด เพิ่มขึ้น 7.61 จุด หรือ 1.05% ส่วนหนึ่งเป็นผลจากตลาดหุ้นต่างประเทศวานนี้ปรับตัวเพิ่มขึ้นทั้งภูมิภาคเฉลี่ย 1-2% และวันนี้ยังคงขึ้นต่ออีกประมาณ 0.5% และในช่วงตลาดหุ้นไทยหยุดติดกัน 3 วันทำให้ผู้ลงทุนมีเวลาในการประเมินสถานการณ์บนข้อมูลมากเพียงพอ
อย่างไรก็ตาม หุ้นในกลุ่มสื่อสารปรับตัวลดลง ประเมินว่าเป็นเพราะผู้ลงทุนมีการติดตามผลการตัดสินคดียึดทรัพย์และกังวลว่าจะมีผลต่อธุรกิจกลุ่มเหล่านี้ทำให้ราคาหุ้นปรับตัวลดลงบ้าง แต่เชื่อว่าไม่น่าจะมีผลกระทบมากนักและก็ต้องติดตามอุตสาหกรรมโดยภาพรวมและต้องติดตามพัฒนาการหลังจากนี้จากกระทรวงเทคโนโลยีสารสนเทศและการสื่อสารต่อไปด้วย
ทั้งนี้ เมื่อสัปดาห์ที่ผ่านมานักลงทุนต่างชาติเป็นผู้ซื้อสุทธิตลาดหุ้นไทยด้วยมูลค่า 7 พันล้านบาทซึ่งเป็นช่วงก่อนจะมีการประกาศผลคดียึดทรัพย์ เท่าที่ได้สอบถามกับโบรกเกอร์ต่างชาติ ประเมินว่าน่าจะเป็นเพราะนักลงทุนต่างชาติได้มีการประเมินสถานการณ์ล่วงหน้าว่าไม่น่าจะเกิดเหตุการณ์รุนแรงจึงกลับเข้ามาซื้อหลังจากกลางเดือนม.ค.ที่ผ่านมาได้มีการขายออกไปบางส่วน 
ดังนั้น ในสัปดาห์นี้คาดว่าการตัดสินใจการลงทุนของนักลงทุนต่างชาติจะกลับเข้ามาสู่ภาวะปกติ ซึ่งระยะนี้จะมีปัจจัยเรื่องผลประกอบการของบริษัทจดทะเบียนของงวดปี 2552 และการจ่ายเงินปันผลออกมา